Kultuurkapitali loomise idee algatati juba 1919. aastal. Juulis 1921 anti välja ka seadus Kultuurkapitali asutamise kohta, mille järgi organisatsiooni loomiseni pidi Kultuurkapitali juhtima ajutine komitee, kelle peaülesandeks oli koostada Kultuurkapitali põhikiri. Reaalselt hakkas Kultuurkapital tegutsema alles 1925. aastal, mil Riigikogu võttis vastu Eesti Kultuurkapitali seaduse.  Kultuurkapitali ülesandeks oli toetada või ülal pidada teadus-, haridus-, kehakultuuri- ja kunstiasutusi toetuste ja stipendiumide kaudu. Kuue eriala - kirjanduse, heli-, kujutava ja näitekunsti, kehakultuuri ja ajakirjanduse jaoks olid moodustatud sihtkapitali valitsused. Kehakultuuri sihtkapitali esimeheks oli valitsuse poolt määratud riigisekretär Karl Terras.